Hallituksen paineet kasvavat sietämättömiksi nykyisillä kannatusluvuilla, kirjoittaa Juha Keskinen.

Keskustan asema on nyt monessakin mielessä traumaattinen, kirjoittaa Iltalehden politiikan toimittaja Juha Keskinen. PETE ANIKARI / IL

Prosentit ovat nyt sellaisessa asennossa, että hallituksen höyrykattila pian posahtaa. Valtiovarainministeri Petteri Orpon kokoomuksen kannatus sen kun nousee, Hesarin mittauksessa 22,2 prosentin kannatus. Pääministeri Juha Sipilän keskustalle mittaus näytti 14,8 prosenttia ja neljättä sijaa. Sinisten kannatus on häviävän pientä.

Ei tarvitse olla kummoinen profeetta tietääkseen mitä tästä seuraa. Keskustan on saatava nopeasti jokin ajamansa iso tavoite läpi. Tällainen saavutus olisi esimerkiksi maakuntauudistuksen varmistuminen. Pikkuvoitoilla ei keskustan kannattajia nyt vakuuteta.

***

Kokoomus on pystynyt Petteri Orpon johdolla ottamaan aloitteen hallituksessa. Kokoomus on vienyt keskustaa välillä kuin sitä kuuluisaa litran mittaa. Kokoomus saa ehkä myös lievää nostetta presidentinvaaleista, joissa kokoomustaustainen tasavallan presidentti Sauli Niinistö kerännee suuren äänipotin.

Keskustan asema on nyt monessakin mielessä traumaattinen. Keskusta on saanut ääntään kuuluviin vain liittoutumalla ideatasolla opposition kanssa esimerkiksi soten valinnanvapaus-kysymyksessä. Tosiasialliset saavutuksensa keskusta saa enää vain kokoomuksen armopaloina.

Keskusta ei kuitenkaan uskalla kriisiyttää tilannetta hallituksessa, sillä ennenaikaiset vaalit on keskustalle paha mörkö. Oppositiotaival alkaisi siitä ja seuraava hallitus nauttisi nykyisen hallituksen työn hedelmät.

***

Tilanteesta voi nyt seurata kaikenlaisia hallituksen sisäisiä yhteenottoja, jotka tuodaan näyttävästi julkisuuteen. Asiapuolella veikkaisin, että maakuntauudistus saa nyt jossain muodossa vauhtia. Sitä tuodaan julkisuuteen mainesanojen ja ilotulitusten avustamana. Mitä kokoomus saa vastineeksi?

Sinisen tulevaisuuden osalta on vaikea keksiä mitään sellaisia tukitoimia, joilla hallitus pystyisi auttamaan sen kannatusta. Siniset ovat nyt niin matossa, että vain ihme voi pelastaa puolueen vaalikuntoiseksi.